Inkrementalna farmakoekonomska procjena troškovne učinkovitosti jednog načina liječenja hepatitisa C: pristup za manje bogate članice zajedničkog tržišta

**Cilj** Razviti novi način zdravstveno-ekonomske analize utemeljen na marginalnom pristupu.

**Postupci** Testirali smo hipotezu da detaljna komparativna *a priori* inkrementalna analiza troškovne učinkovitosti daje informacije o točnom redoslijedu uvođenja novih terapija potrebne za analizu učinka na budžet, i tako maksimizira troškovnu učinkovitost ograničenu ukupnim budžetom. Za analizu smo odabrali kombinirano liječenje zaraze genotipom 1 virusa hepatitisa C (HCV GT1), koje je 2015. godine odobrila Europska agencija za lijekove. Koristili smo inkrementalni pristup analizi troškovne učinkovitosti kako bi utvrdili povećanje postotka pacijenata koji postižu održivi virološki odgovor i trošak po dodatnom održivom virološkom odgovoru moduliran dinamikom ulaska nove vrste liječenja na tržište. Pacijente smo podijelili prema njihovom odgovoru na dotadašnje liječenje, prisutnosti ciroze i podtipu HCV GT1. Parametre amo analizirali uz pomoć Monte Carlo simulacija.

**Rezultati** Novo kombinirano liječenje bilo je djelotvornije, trajalo je kraće te se bolje podnosilo nego ostale vrste liječenja. Potvrdili smo hipotezu našeg ispitivanja: postupno uvođenje nove vrste terapije na tržište, utemeljeno na *a priori* inkrementalnoj analizi troškovne učinkovitosti rezultiralo bi prosječnim povećanjem broja uspješno izliječenih pacijenata za 20%-40%, dok bi dodatni troškovi iznosili između 8%-40%, tj. €21 000-52 000 po dodatnom pacijentu koji je postigao održivi virološki odgovor.

**Zaključak** Pokazali smo da je novo kombinirano liječenje troškovno učinkovito za određene populacije pacijenata, posebice za prethodno liječene HCV GT1 pacijente sa cirozom. Rezultati analize su u skladu s najnovijim preporukama za pacijente s HCV-om u Hrvatskoj. Ova ekonomska procjena može poslužiti kao početna točka za pregovore između farmaceutske industrije i osiguravajućih društava.